ቁጠባ ለተረጋጋ ኑሮ ዋነኛ መሳሪያ ነው
 ቁጠባን ባህል ማድረግ ለሀገሪቱ ኢኮኖሚያዊ ዕድገትና ለህብረተሰቡ የተረጋጋ ኑሮ ዋንኛ መሳሪያ ነው ሲሉ የጋምቤላ ምክትል ርዕሰ መስተዳደር ገለፁ፡፡ርዕሰ መስተዳድሩ ኢንጂነር ኡሌሮ ኦፒየው ‹‹ቁጠባና የኢኮኖሚ ልማት ያላቸው ተዛምዶ’’ በሚል ርዕስ ሰሞኑን የመንግስት የፋይናንስ ድርጅቶች ኤጀንሲ ከጋምቤላ ክልል ንግድ፣ ኢንዱስትሪና ከተማ ልማት ጋር በመተባበር የተዘጋጀውን አውደ ጥናት በንግግር በከፈቱበት ወቅት፤ ቁጠባ የግለሰቦችን ኑሮ የተረጋጋ ከማድረጉም ባሻገር የአገሪቱን ኢኮኖሚ እድገት የሚያፋጥን ነው፡፡በመሆኑም መላው ህብረተሰብ የሚያገኘውን ገቢ በመቆጠብ የራሱን ኑሩ እንዲያሻሽል የሚያግዝ ከመሆኑም ባሻገር የአምስት ዓመቱን የዕድገትና ትራንስፎርሜሽን እድገት ለማሳካትና ለኢንቨስትመንት የሚሆነውን ሀብት ለማሰባሰብ እንደሚጠቅም አስረድተዋል፡፡የኤጀንሲው ዋና ዳይሬክተር ዶክተር ስንታየው ወልደሚካኤል በበኩላቸው፤ ከሚገኘው ገቢ ቁጠባን ባህል ማድረግ ለአገሪቱ ሁለንተናዊ ዕድገት ወሳኝ ከመሆኑም በላይ የህብረተሰቡ ኑሮ የተረጋጋ እንዲሆን ያስችላል ብለዋል፡፡በተለይም በጋምቤላ ያሉ አርሶ አደሮችና አርብቶ አደሮች ቁጠባን ባህላቸው ቢያደርጉ የምግብ ፍጆታቸውን ከአመት እስከ አመት ከመሸፈን ባሻገር ኑሮዋቸውን የተሻለ በማድረግ በኩል ከፍተኛ ጠቀሜታ እንደሚኖረው ተናግረዋል፡፡የክልሉ ገንዘብና ኢኮኖሚ ቢሮ ኃላፊ አቶ ኡማን አመሉ ባሰሙት የመዝጊያ ንግግር ቁጠባን ባህል ያደረገ ህብረተሰብን ለመፍጠር አውደ ጥናቱ ትልቅ ፋይዳ እንዳለው ገልፀው፤ ብክነትንና ኪራይ ሰብሳቢነትን በመከላከል ለአገሪቱ ዕድገት ሁሉም ሊረባረብ ይገባል ብለዋል፡፡ለአንድ ቀን በተዘጋጀው አውደ ጥናት የክልሉ መንግስት ባለስልጣናት፣ የንግዱ ማህበረሰብና ሌሎች የህብረተሰብ ክፍሎች መሳተፋቸውን ዋልታ ኢንፎርሜሽን ማዕከል ዘግቧል፡፡